CELEX: 32016D1910
Language: da
Date: 2016-10-28 00:00:00
Title: Kommissionens gennemførelsesafgørelse (EU) 2016/1910 af 28. oktober 2016 om ækvivalensen af visse tredjelandes indberetningskrav i forbindelse med betalinger foretaget til myndigheder med kravene i kapitel 10 i Europa-Parlamentets og Rådets direktiv 2013/34/EU (EØS-relevant tekst)

29.10.2016   
            
            
               DA
            
            
               Den Europæiske Unions Tidende
            
            
               L 295/82
            
         KOMMISSIONENS GENNEMFØRELSESAFGØRELSE (EU) 2016/1910
   af 28. oktober 2016
   om ækvivalensen af visse tredjelandes indberetningskrav i forbindelse med betalinger foretaget til myndigheder med kravene i kapitel 10 i Europa-Parlamentets og Rådets direktiv 2013/34/EU
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2013/34/EU af 26. juni 2013 om årsregnskaber, konsoliderede regnskaber og tilhørende beretninger for visse virksomhedsformer, om ændring af Europa-Parlamentets og Rådets direktiv 2006/43/EF og om ophævelse af Rådets direktiv 78/660/EØF og 83/349/EØF (1), særlig artikel 47,
   under henvisning til Europa-Parlamentets og Rådets direktiv 2004/109/EF af 15. december 2004 om harmonisering af gennemsigtighedskrav i tilknytning til oplysninger om udstedere, hvis værdipapirer er optaget til handel på et reguleret marked, og om ændring af direktiv 2001/34/EF (2), særlig artikel 6, og
   ud fra følgende betragtninger:
   
               (1)
            
            
               Formålet med ækvivalensvurderingen i artikel 46 i direktiv 2013/34/EU er at reducere den administrative byrde og undgå dobbeltrapportering for store virksomheder og alle virksomheder af interesse for offentligheden inden for udvindingsindustrien eller skovning af primærskove, der udarbejder og offentliggør beretninger om betalinger foretaget til myndigheder, jf. artikel 42 i direktiv 2013/34/EU. I henhold til artikel 6 i direktiv 2004/109/EF skal udstedere, som er aktive inden for udvindingsindustrien eller skovning af primærskove, hvert år også udarbejde en beretning om betalinger foretaget til myndigheder i overensstemmelse med kapitel 10 i nævnte direktiv.
            
         
               (2)
            
            
               I henhold til artikel 46 i direktiv 2013/34/EU fritages virksomheder inden for udvindingsindustrien og skovning af primærskove for kravene i kapitel 10 i direktiv 2013/34/EU om at udarbejde og offentliggøre en beretning om betalinger foretaget til myndigheder, hvis de pågældende betalinger offentliggøres af virksomhederne som følge af retlige forpligtelser i henhold til ækvivalente indberetningskrav i de pågældende tredjelande. En sådan retlig forpligtelse kan have de facto indvirkning på et moderselskab på grund af datterselskaber. I så fald indberetter virksomhederne deres betalinger, som er omfattet af lovfæstede indberetningskrav i visse tredjelande, i henhold til disse tredjelandes indberetningskrav, som anses for ækvivalente. Alle andre betalinger indberetter virksomhederne i henhold til de relevante krav i EU-lovgivningen. De berørte virksomheder skal stadig opfylde kravet om at offentliggøre beretningen som omhandlet i de enkelte medlemsstaters lovgivning, jf. kapitel 2 i Europa-Parlamentets og Rådets direktiv 2009/101/EF (3), herunder den tidsperiode, som medlemsstaterne har fastsat for den offentlige tilgængelighed af dokumenter.
            
         
               (3)
            
            
               Ækvivalensen i tredjelandes indberetningskrav bør vurderes i henhold til kriterierne i artikel 46, stk. 3, i direktiv 2013/34/EU. Kriterierne vedrører særlig målvirksomheder, betalingernes målmodtagere, de registrerede betalinger, henføringen af de registrerede betalinger, fordelingen af de registrerede betalinger, forhold, der udløser indberetning på et konsolideret grundlag, indberetningsmiddel, indberetningens hyppighed og foranstaltninger til bekæmpelse af unddragelse.
            
         
               (4)
            
            
               Canada har vedtaget indberetningskrav for betalinger foretaget til myndigheder (Extractive Sector Transparency Measures Act af 22. juni 2015 og dens Tekniske Indberetningsspecifikationer). For så vidt angår kriterierne i artikel 46, stk. 3, i direktiv 2013/34/EU, sikrer disse indberetningskrav væsentlige resultater, der er ækvivalente med bestemmelserne i kapitel 10 i direktiv 2013/34/EU og i artikel 6 i direktiv 2004/109/EF. Disse indberetningskrav er rettet mod virksomheder og udstedere, der udelukkende er aktive i udvindingsindustrien. Det bør derfor konkluderes, at Canadas krav om at indberette betalinger til myndigheder, som er foretaget af virksomheder og udstedere, bør betragtes som ækvivalente med kravene i kapitel 10 i direktiv 2013/34/EU udelukkende med hensyn til deres aktiviteter i udvindingsindustrien.
            
         
               (5)
            
            
               Den regelmæssige gennemgang af de indberetningskrav for betalinger foretaget til myndigheder, der gælder i tredjelandene, og som er omfattet af denne afgørelse, berører ikke Kommissionens mulighed for at foretage en særlig gennemgang, hvor relevant udvikling nødvendiggør, at Kommissionen revurderer denne afgørelse om ækvivalens. En sådan revurdering kan medføre ophævelse af nærværende afgørelse.
            
         
               (6)
            
            
               Foranstaltningerne i denne afgørelse er i overensstemmelse med udtalelsen fra det udvalg, der er nedsat ved artikel 50, stk. 1, i direktiv 2013/34/EU —
            
         VEDTAGET DENNE AFGØRELSE:
   Artikel 1
   I overensstemmelse med artikel 47 i direktiv 2013/34/EU og artikel 6 i direktiv 2004/109/EF betragtes de indberetningskrav i de i bilaget til denne afgørelse angivne tredjelande, der anvendes på virksomheder og udstedere inden for udvindingsindustrien, jf. artikel 41, stk. 1, i direktiv 2013/34/EU, som ækvivalente med kravene i kapitel 10 i direktiv 2013/34/EU om betalinger foretaget til myndigheder.
   Artikel 2
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 28. oktober 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 182 af 29.6.2013, s. 19.
   
      (2)  EUT L 390 af 31.12.2004, s. 38.
   
      (3)  Europa-Parlamentets og Rådets direktiv 2009/101/EF af 16. september 2009 om samordning af de garantier, som kræves i medlemsstaterne af de i traktatens artikel 48, stk. 2, nævnte selskaber til beskyttelse af såvel selskabsdeltagernes som tredjemands interesser, med det formål at gøre disse garantier lige byrdefulde (EUT L 258 af 1.10.2009, s. 11).
   
      BILAG
      LISTE OVER TREDJELANDE MED HENBLIK PÅ ARTIKEL 1 (VIRKSOMHEDER OG UDSTEDERE INDEN FOR UDVINDINGSINDUSTRIEN)
      
               
                  1)
               
               
                  Canada